78. schôdza NR SR - 16.deň - B. popoludní
Dátum: 2023-01-24
Poslanec: Pčolinský, Peter (SME RODINA)
Druh vystúpenia: Vystúpenie v rozprave

193. Ďakujem pekne. Už to nevyžehlíš, Erik. Musím, tá tvoja posledná poznámka, ako si ma videl. (Povedané so smiechom.) Takto, ja len chcem reagovať na tvoje vystúpenie, pán kolega. Aby bolo jasné, SME RODINA sa nekrúti, SME RODINA veľmi jasne celý čas hovorí, že sme za čo najskorší termín konania predčasných volieb. SME RODINA nebude prekážkou, aby predčasné voľby boli. SME RODINA si nedávala žiadne podmienky, aby bola schválená ústava, na rozdiel od vás, páni kolegovia. Všetci, všetci máte nejaké podmienky, všetci. My sme jediní, kto si nekladie žiadne podmienky, jediní. Ešte aj vy, opozícia, ktorá tu rozprávate mesiace a mesiace o predčasných voľbách, že aké sú nevyhnutné, aj vy si tu dávate podmienky, ja nerozumiem prečo. Tak hovoríte svojim voličom, že predčasné voľby sú jediné možné riešenie. Na druhej strane sa tu hádžete o zem a dávate si podmienky, len aby ste mali dôvod nehlasovať za predčasné voľby. A tak ako vy, váš pán predseda, pán kolega, dnes povedal, že on neverí poslancom koaličným, že chcú tie predčasné voľby, kým to nebude odhlasované, podpísané. Okej, ja neverím vám po dnešnom... vašich... po dnešných vašich vystúpeniach, že vy naozaj chcete tie predčasné voľby. Však každú chvíľu tu niekto vystupuje a každú chvíľu si tu niekto dáva nejaké podmienky. Strana SMER povie, že my za toto nezahlasujeme, lebo my tam chceme referendum. REPUBLIKA hovorí, my za toto nehlasujeme, lebo tiež tam chceme toto. Strana HLAS hovorí, že v žiadnom prípade to nepodporíme. Tak akože chcete tie predčasné voľby či nie? Veď my sme tu naozaj jediní, kto si žiadnu podmienku nedáva. A čo sa týka toho, čo si, Erik, hovoril, áno, my sme za čo najskorší termín, ale my sme veľmi jasne povedali, ak nebude zhoda na júnovom termíne, my zahlasujeme za akýkoľvek iný termín. Nech je to ten septembrový, ak je na tom väčšinová zhoda. Ale my nemáme problém zahlasovať aj za júnový termín. Referendum, hnutie SME RODINA nemá problém s tým, aby referendum bolo zakotvené v ústave. Nemáme s tým najmenší problém. Zakotvenie deväťdesiatky na zmenu volebného zákona? Nemáme s tým problém. Ja osobne si myslím, že je to správne. Volebný zákon je tak dôležitá vec, že meniť ho obyčajnou väčšinou v parlamente nie je práve najlepšie, nech to tam je, tá deväťdesiatka, nemáme s tým problém. Ešte raz, my sme jediní, kto si nekladie podmienky a prispôsobujeme sa väčšinovému názoru. Tak, prosím vás, nerozprávajte, že my sa tu krútime, my sme jediní, kto sa tu nekrúti. Vy sa tu, páni kolegovia, krútite, vy si tu dávate podmienky! Ak neprejde ústavný zákon o jeden hlas len kvôli tomu, že vy sa tu hádžete o zem, ako vysvetlíte vy svojim voličom, že predčasné voľby nebudú? Koaliční poslanci budú kričať, lebo opozícia nehlasovala. Opozícia bude kričať, lebo koalícia tam nedala to referendum. A výsledok bude ten, že nebudú predčasné voľby. Čiže, páni kolegovia, ak chcete vyhovieť väčšine názoru na Slovensku, podľa prieskumov teda, ak rešpektujeme to, že vláda padla, bola jej vyslovená nedôvera a našou úlohou je prijať ústavný zákon o skrátení volebného obdobia, tak prestaňte sa tu hádzať o zem so svojimi všelijakými podmienkami a jednoducho odhlasujme to, a nech sú tie predčasné voľby hotové. Ešte chcete koľko mesiacov naťahovať tú gumu a nervy tých ľudí? Prestaňte si všetci tu dávať nejaké podmienky! Ďakujem.